Comandament de urgenţă la Primăria Capitalei. Edilii se pregătesc pentru eventualele furtuni care s-ar putea produce în Capitală. O Informare de vijelii şi ploi este emisă pentru întreaga ţară. În București, intervalul critic va fi de miercuri de la ora 20 până joi, la ora la 3 dimineaţa, spun meteorologii.

Foto: Guliver/GettyImages

Autoritățile locale au anunțat că școlile din Capitală vor fi închise începând cu ora 17.00.

„Pentru siguranță, eu înțeleg că de la ora 17.00 ar fi mai înțelept să se înceapă închiderea cursurilor, pentru a ajunge elevii acasă, pentru că nu stau în proximitatea școlilor”, a spus primarul general Gabriela Firea.

O altă preocupare a edililor sunt panourile şi copacii care ar putea fi doborâţi de vânt. S-au cerut verificări, inclusiv pentru stâlpii de electricitate.

„Aș dori să adresez rugămitea bucureștenilor, dacă nu au drumuri necesare în această seară, să stea acasă, pentru că vor începe aceste fenomene extreme, după ora 20.00, vânt care va avea aspect de vijelie. Am solicitat poliției locale municipale, poliției locale de sector, sunt într-o strânsă legătură cu primarii de sector, cu domnul prefect, astfel încât în București să nu existe incidente majore, pericol pentru viața cetățenilor, mă refer ca panourile publicitare să nu fie luate de rafalele de vânt, copacii din pacuri. Cu toții trebuie să luăm măsuri să fim mai vigilenți”, a spus Gabriela Firea.

Conform ANM, în Bucureşti, în jurul prânzului vor începe modificări ale vremii, iar după ora 18:00 vântul se va intensifica treptat, intervalul critic fiind între orele 20:00 şi 3:00, când vântul poate lua aspect de vijelie, cu viteze între 55 şi 65 de kilometri pe oră.

Precipitaţiile vor fi de 25 de litri/pe metru pătrat, putând să ajungă în unele cartiere şi la 35 l/mp, cantităţi ce vor fi înregistrate pe o durată scurtă de cel mult două ore.

Vântul va mai avea intensificări pe parcursul zilei de joi, dar rafalele vor ajunge până la cele mult 40 - 50 de km/oră.

Primarul general Gabriela Firea a cerut să fie toaletaţi copacii, pentru a nu exista riscul ca aceştia sau crengi să fie doborâte de vânt, a cerut verificarea panourilor publicitare şi a cerut poliţiei locale să discute cu diriginţii de şantier pentru a-şi pune în siguranţă utliajele şi macaralele care ar putea crea probleme în cazul rafalelor de vânt.

Proprietarilor de terase li s-a solicitat să îşi pună în siguranţă clienţii şi să aibă grijă ca umbrelele să nu se desprindă, la fel şi acoperişurile.